കണ്ണൂര് സ്വദേശി ശ്രീകുമാര് വ്യോമസേന അക്കാദമി മേധാവി കണ്ണൂര്: കണ്ണൂര് സ്വദേശിയായ എയര് മാര്ഷല് ശ്രീകുമാര് പ്രഭാകര് ഹൈദരാബാദ് വ്യോമസേന അക്കാദമി മേധാവിയായി ചുമതലയേറ്റു. 1983 ഡിസംബര് 22ന് ഭാരതീയ വ്യോമസേനയില് യുദ്ധവൈമാനികനായി കമീഷന് ചെയ്ത അദ്ദേഹം നാഷനല് ഡിഫന്സ് അക്കാദമിയില്നിന്നു ബിരുദം നേടിയിട്ടുണ്ട്. ഏകദേശം 5000 മണിക്കൂറുകള് വ്യോമസേനയുടെ ഒറ്റ എന്ജിന് യുദ്ധവിമാനങ്ങളും പരിശീലനവിമാനങ്ങളും പറപ്പിച്ചിട്ടുള്ള അദ്ദേഹം വിമാനപരിശീലകനായും ക്യാറ്റ് എ സേവനമനുഷ്ഠിച്ചിട്ടുണ്ട്. രണ്ടു സുപ്രധാന ഫ്ലയിങ് സ്റ്റേഷനുകളുടെ കമാന്ഡിങ് ഓഫിസറായി ചുമതല വഹിച്ചിട്ടുള്ള ശ്രീകുമാര് വെലിങ്ടണ് ഡിഫന്സ് സര്വിസസ് സ്റ്റാഫ് കോളജില് സീനിയര് ഡയറക്ടിങ് സ്റ്റാഫ്, കോളജ് ഓഫ് വാര്ഫെയറിെന്റ കമാന്ഡന്റ്, വ്യോമസേന ആസ്ഥാനത്ത് അസി. ചീഫ് ഓഫ് എയര് സ്റ്റാഫ് ഇന്റലിജന്സ്, ഡയറക്ടര് ജനറല് ഇന്സ്പെക്ഷന് സേഫ്റ്റി എന്നീ പദവികളും വഹിച്ചു. ദക്ഷിണപശ്ചിമ കമാന്ഡില് സീനിയര് എയര് സ്റ്റാഫ് ഓഫിസര് ആയിരിക്കെയാണ് തിങ്കളാഴ്ച ഹൈദരാബാദ് വ്യോമസേന അക്കാദമി മേധാവിയായി ചുമതലയേറ്റത്. മികച്ച സേവനത്തിന് 2005ല് വായുസേന മെഡല് ലഭിച്ചിട്ടുണ്ട്. കണ്ണൂര് കല്യാശ്ശേരിയിലെ സി.സി.പി. നമ്ബ്യാരുടെയും പത്മിനി നമ്ബ്യാരുടെയും മകനാണ്. ഭാര്യ: രേഖ പ്രഭാകരന് നമ്ബ്യാര് കൊച്ചി. മക്കള്: വരുണ് ഓട്ടോമൊബൈല് എന്ജിനീയര് അത്ലാന്റ, തനയ് ഇലക്ട്രോണിക്സ് ആന്ഡ് കമ്യൂണിക്കേഷന് എന്ജിനീയര്.